Diari Oficial de la Generalitat Valenciana


Sumari del DOGV 3615, del 29-10-1999 (1999/9084)

ORDRE de 18 d'octubre de 1999, de la Conselleria d'Ocupació, per a l'homologació d'especialitats formatives i la seua impartició als centres col·laboradors de la Comunitat Valenciana.
---------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1999/10/18/(1)/dof/vci/html**

### Dades del document

Número de DOGV
:   3615

Data del DOGV
:   29-10-1999

Secció del DOGV
:   I. DISPOSICIONS GENERALS

Número del document
:   1999/9084


Data del document
:   18-10-1999

Organisme emissor
:   Conselleria d'Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * lluita contra l'atur
    * programa d'ensenyament
    * formació professional
    * legislació

ORDRE de 18 d'octubre de 1999, de la Conselleria d'Ocupació, per a l'homologació d'especialitats formatives i la seua impartició als centres col·laboradors de la Comunitat Valenciana. [1999/A9084]
  
La publicació de l'Ordre de la Conselleria de Treball i Afers Socials de 4 de gener de 1996, dirigida a establir el procediment per a l'obtenció de l'homologació d'especialitats formatives i la seua impartició als centres col·laboradors de la Comunitat Valenciana, va comportar, d'una banda, aplicar a la nostra Comunitat la normativa de l'Institut Nacional d'Ocupació sobre la matèria, i d'una altra la introducció de criteris objectius per a avaluar la capacitat dels qui desitjaren obtenir la condició de centre col·laborador de l'administració a l'efecte d'impartir accions formatives de Formació Professional Ocupacional.
  
Ara bé, a pesar del poc de temps transcorregut des de la publicació de la mencionada ordre, s'ha produït un canvi radical en l'estructura de la Formació Professional Ocupacional, com a conseqüència de la nova ordenació de l'esmentada formació, la qual cosa s'evidencia en la publicació d'aproximadament 130 reials decrets reguladors d'altres tants certificats de professionalitat, que determinen els continguts tecnicopedagògics de les especialitats que configuren l'actual sistema de formació professional.
  
Aqueixa nova ordenació implica un canvi en els requisits materials exigits per a impartir les especialitats formatives, i també una transformació dels continguts formatius que s'impartiran a impartir, pels centres.
  
Per tot això, i també per la modificació de la normativa estatal sobre la matèria en virtut de l'Ordre de 14 d'octubre de 1998, del Ministeri de Treball i Afers Socials, s'aconsella procedir a modificar la normativa autonòmica relativa al procediment per a l'obtenció de l'homologació d'especialitats formatives i de centres col·laboradors, recollida per l'Ordre abans esmentada de 4 de gener de 1996.
  
En virtut de tot el que s'ha exposat, fent ús de les atribucions que m'atorguen la Llei 5/1983, de 30 de desembre, de Govern Valencià, i el Reglament Orgànic i Funcional de la Conselleria d'Ocupació,
  
ORDENE
  
Article 1. Objecte
  
La present ordre estableix el procediment requerit per a l'obtenció de l'homologació dels centres de formació presencial que vulguen col·laborar en la gestió dels programes de Formació Professional Ocupacional, promoguts i subvencionats per la Generalitat Valenciana, sempre que complisquen els requisits que s'estableixen en els successius articles.
  
Article 2. Destinataris
  
Podran sol·licitar la condició de centres col·laboradors homologats, i també les especialitats de Formació Professional Ocupacional que desitgen impartir, totes les organitzacions empresarials i sindicals, les entitats públiques amb personalitat jurídica pròpia i diferenciada de la Generalitat Valenciana, les entitats privades i les empreses que vulguen portar a cap un projecte per a cobrir necessitats de formació emanades de la seua dinàmica empresarial, que disposen de centres de formació a la Comunitat Valenciana.
  
No podran sol·licitar l'homologació aquelles empreses, persones jurídiques o físiques, que estiguen registrades com a empreses de treball temporal, regulades per la Llei 14/1994, d'1 de juliol, d'acord amb l'article 2.1.b de la indicada llei.
  
Article 3. Procediment per a l'obtenció de la condició de centres col·laboradors homologats
  
1. Per a ser inscrit en el cens de centres col·laboradors de la Conselleria d'Ocupació, els interessats ompliran els impresos de sol·licitud en els models normalitzats que podran obtenir en les direccions territorials de la indicada conselleria, i el model dels quals apareix com a annex I de la present ordre. Sense perjudici d'allò que s'ha disposat en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, les sol·licituds degudament emplenades, hauran de presentar-se en els registres de les direccions territorials de la Conselleria d'Ocupació.
  
Els sol·licitants hauran d'aportar la documentació següent:
  
a) Document que acredite la propietat, l'arrendament o el dret d'ús de l'immoble, les instal·lacions, l'equipament didàctic, els tallers o camps de pràctiques del centre de formació objecte de l'homologació.
  
b) Llicència municipal d'obertura com a centre de formació.
  
c) Plans oficials del centre, firmats per un tècnic competent.
  
d) Memòria de les especialitats formatives per a les quals sol·licita l'homologació, en paper i en suport magnètic, el qual es podrà obtenir en les direccions territorials de la Conselleria d'Ocupació.
  
e) Documentació acreditativa i identificadora del sol·licitant i de la seua representació legal.
  
2. Les especialitats que s'homologaran hauran de ser algunes de les integrants de la nova ordenació de la Formació Professional Ocupacional efectuada per l'Institut Nacional d'Ocupació i recollida en el fitxer d'especialitats formatives de l'esmentat institut, exceptuant-ne d'allò que s'ha disposat en l'article10.2.
  
3. En l'homologació d'especialitats formatives dirigides al col·lectiu de persones amb discapacitat, es tindran en compte les especificacions que recullen els programes i reials decrets que les regulen.
  
4. A la Conselleria d'Ocupació estarà el cens de centres col·laboradors, en el qual s'inscriuran tots els centres que resulten amb alguna especialitat homologada.
  
Article 4. Requisits mínims que han de complir els centres col·laboradors homologats
  
1. Els centres col·laboradors hauran de complir les condicions higièniques, acústiques, d'habitabilitat i de seguretat exigides en la legislació vigent, i disposar de llicència municipal d'obertura com a centre de formació.
  
2. Per a cada una de les especialitats formatives homologades, tenint en compte el nombre de places de formació que el centre pot atendre simultàniament, haurà de complir els següents requisits mínims:
  
a) Una aula per a la impartició de coneixements teòrics que haurà de tenir un mínim de 2 metres quadrats per alumne, per a un mínim de 12 alumnes.
  
b) Un taller per a la realització de les pràctiques de coneixements professionals a partir de la superfície mínima indicada per a les aules, depenent de cada especialitat, que permeta que tots els alumnes del mateix curs realitzen les pràctiques simultàniament, llevat d'aquelles especialitats en què les pràctiques es realitzen a l'aula de coneixements teòrics.
  
Sense perjudici d'això anterior, també hauran de complir, per a cada especialitat homologada, els requisits materials, personals i el referent a mòduls formatius, establits en els reials decrets reguladors dels distints certificats de professionalitat i, si de cas hi manca, els assenyalats en el fitxer d'especialitats formatives de l'Institut Nacional d'Ocupació.
  
3. El centre també haurà de disposar d'un espai adequat a la seua capacitat, per a despatxos de direcció, secretaria, sala de professors i activitats de coordinació. Igualment, haurà de disposar de lavabos i serveis higienicosanitaris en nombre adequat a la capacitat del centre.
  
4. En cada especialitat formativa es mantindrà una relació màxima professor/alumne d'1/17 i mínima d'1/12.
  
Article 5. Valoració de les sol·licituds
  
1. Les direccions territorials assignaran els tècnics responsables de comprovar i valorar els requisits de l'immoble, les instal·lacions i l'equipament didàctic consignats en la memòria presentada juntament amb la sol·licitud d'homologació, i el grau de concordança amb els apartats de requisits materials dels reials decrets reguladors dels distints certificats de professionalitat i, si de cas hi manca, l'adequació als requisits establits en el fitxer d'especialitats formatives de l'Institut Nacional d'Ocupació.
  
2. Així mateix, comprovaran que els mòduls formatius i els requisits personals s'ajusten a allò que s'ha establit en els reials decrets reguladors dels distints certificats de professionalitat i, si de cas hi manca, l'adequació als requisits establits en el fitxer d'especialitats formatives de l'Institut Nacional d'Ocupació.
  
3. Una vegada que s'haja comprovat que es compleixen els requisits fixats en l'article 4, les direccions territorials elevaran proposta aprovatòria o denegatòria firmada pel cap del Servei Territorial de Formació i Inserció Professional, amb el vistiplau del director territorial, juntament amb els expedients i la valoració del tècnic ajustada als criteris que s'especifiquen en l'annex II d'aquesta ordre, a la Comissió Central d'Homologació de Centres de la Direcció General de Formació i Inserció Professional, la qual efectuarà la corresponent proposta de resolució al director general de Formació i Inserció Professional.
  
4. La Comissió Central d'Homologació de Centres estarà composta pels següents membres, designats pel director general de Formació i Inserció Professional:
  
- Un funcionari tècnic de la Direcció General de Formació i Inserció Professional amb categoria mínima de cap de servei, que actuarà com a president.
  
- Dos tècnics de la Direcció General de Formació i Inserció Professional.
  
- Actuarà com a secretari, amb veu però sense vot, un funcionari de la Direcció General de Formació i Inserció Professional.
  
5. Periòdicament, es comprovarà el grau de millora d'instal·lacions en aules i tallers, equips didàctics i material fungible previst per al desenvolupament de l'especialitat formativa i la seua quantia per alumne, respecte dels mínims exigits per a l'especialitat formativa de què es tracte.
  
 6. En el cas que l'especialitat formativa coincidisca amb l'itinerari formatiu complet per al certificat de professionalitat, la comprovació del compliment de tots els requisits materials comportarà també l'homologació, si és el cas, de les especialitats formatives que tinguen consideració de crèdits ocupacionals de l'especialitat sol·licitada.
  
Article 6. Resolució i recursos
  
El director general de Formació i Inserció Professional dictarà una resolució d'aprovació o denegació de la petició d'homologació, que haurà de ser notificada en el termini màxim de sis mesos des de la presentació de la sol·licitud. Transcorregut aquest termini s'entendrà estimada, en els termes establits en l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Contra la resolució del director general de Formació i Inserció Professional podrà interposar-se un recurs d'alçada davant del conseller d'Ocupació.
  
Article 7. Obligacions dels centres col·laboradors homologats
  
1. Són obligacions dels centres col·laboradors:
  
a) Mantenir les instal·lacions i l'estructura de mitjans sobre la base de les quals s'ha produït la inscripció com a centre col·laborador i adaptar-les als requisits mínims que en cada moment s'exigisquen per a cada especialitat homologada.
  
b) Fer constar en la seua publicitat la condició de centre col·laborador i el cofinançament concedit del Fons Social Europeu, exclusivament quan siguen perceptors de subvenció per a portar a cap accions a l'empara de la programació anual de Formació Professional Ocupacional de la Conselleria d'Ocupació.
  
c) Col·laborar en els processos per a la selecció dels alumnes i la seua inserció al mercat de treball.
  
2. El titular jurídic d'un centre col·laborador homologat no podrà cedir-lo parcialment a tercers per al desenvolupament de la programació de les especialitats formatives. De la mateixa manera, haurà de sol·licitar autorització expressa quan es produïsca un canvi de titularitat, per a això caldrà aportar a la direcció territorial corresponent la següent documentació:
  
a) Subrogació de drets i obligacions del nou titular.
  
b) Document que acredite la venda, el lloguer o el dret d'ús de l'antic titular a favor del nou.
  
c) Fotocòpia compulsada del document que justifique l'alta en l'impost sobre activitats econòmiques.
  
Article 8. Pèrdua de la condició de centre col·laborador homologat
  
Es podrà revocar l'homologació mitjançant resolució motivada del director general de Formació i Inserció Professional, després de l'audiència prèvia del titular del centre, quan aquest incórrega en algun dels següents supòsits:
  
a) Incompliment de qualsevol de les obligacions previstes en l'article 7.
  
b) Aplicació de les subvencions per a una finalitat distinta d'aquella per a la qual es concediren.
  
c) No superar durant dos anys consecutius l'estàndard de qualitat en la impartició d'accions formatives establit per la Conselleria d'Ocupació.
  
d) No-inclusió del centre col·laborador en la programació de cursos durant dos anys consecutius .
  
e) Subcontractació amb un tercer per a l'execució dels cursos la realització dels quals li haja sigut aprovada.
  
Article 9. Pèrdua de la condició d'especialitat formativa homologada
  
Es podrà revocar l'homologació d'alguna especialitat formativa concreta, mitjançant resolució motivada del director general de Formació i Inserció Professional, després de l'audiència prèvia del titular del centre, quan aquest incórrega en algun dels següents supòsits:
  
a) Incompliment de qualsevol de les obligacions previstes en l'article 7.
  
b) Haver causat baixa l'especialitat formativa homologada en el fitxer d'especialitats formatives de l'Institut Nacional d'Ocupació.
  
c) No superar durant dos anys consecutius l'estàndard de qualitat establit per la Conselleria d'Ocupació per a la impartició d'accions formatives.
  
d) No inclusió de l'especialitat formativa en la programació de cursos durant dos anys consecutius.
  
Article 10. Homologació d'especialitats formatives no catalogades
  
1. En el cas que algun centre vulga homologar una especialitat formativa que no estiga recollida en el fitxer d'especialitats formatives de l'Institut Nacional d'Ocupació, haurà de presentar:
  
- Sol·licitud a la Direcció General de Formació i Inserció Professional d'aquesta conselleria d'inclusió en el fitxer d'especialitats formatives de l'Institut Nacional d'Ocupació.
  
- Informe motivat de les necessitats de formació en l'especialitat formativa d'acord amb el mercat de treball.
  
- La descripció del programa segons l'estructura normalitzada d'especialitat formativa ocupacional.
  
- Valoració estimada del cost de formació per a un màxim de 17 alumnes.
  
La Direcció General de Formació i Inserció Professional tramitarà la indicada documentació, juntament amb l'informe favorable o desfavorable que siga procedent, a l'Institut Nacional d'Ocupació.
  
2. Només podran homologar-se especialitats no catalogades, quan corresponguen a ocupacions emergents referides a noves activitats econòmiques amb potencialitat d'ocupació o nous jaciments d'ocupació. Amb aquesta finalitat, i sense caràcter limitador, s'entendran enquadrades dins d'aquestes activitats i noves ocupacions les relacionades amb:
  
a) Serveis d'utilitat col·lectiva, com ara millora de l'habitatge, vigilància i seguretat, revaloració d'espais públics urbans, transports col·lectius, comerços de proximitat, i també activitats que afecten la gestió de residus, gestió d'aigües, protecció i manteniment de zones naturals, i també aquelles que incidisquen directament o indirectament en el control de l'energia i del medi ambient.
  
b) Serveis d'oci i culturals, com ara promoció del turisme, desenvolupament cultural local, promoció de l'esport, sector audiovisual i valoració del patrimoni cultural.
  
 c) Serveis personalitzats de caràcter quotidià, com ara cura de xiquets, prestació de serveis a domicili a persones discapacitades o majors, ajuda a joves en dificultat i amb desarrelament social i noves tecnologies de la informació i de la comunicació.
  
d) Altres ocupacions emergents i/o amb potencialitat en termes de creació d'ocupació.
  
DISPOSICIÓ ADDICIONAL
  
Els centres que hagen d'impartir Formació Ocupacional a distància s'ajustaran, pel que fa al procés per a l'obtenció de la condició de centres homologats, al que s'ha establit en la present norma en allò que els siga d'aplicació, mentre no es regule de forma expressa el procés que cal seguir per a aquest tipus de centres.
  
DISPOSICIÓ TRANSITÒRIA
  
Els centres col·laboradors homologats en la data d'entrada en vigor de la present norma que complisquen els requisits establits en la mateixa, conservaran aquesta condició respecte de les especialitats que se'ls haguera homologat en el seu moment. Aquells centres que no s'ajustaren a algun del esmentats requisits disposaran d'un termini màxim de sis mesos per a l'adaptació, i perdran la condició de centre homologat si finalitzat l'indicat termini no s'haguera produït l'esmentada adaptació.
  
DISPOSICIÓ DEROGATÒRIA
  
Queda derogada l'Ordre de la Conselleria de Treball i Afers Socials de 4 de gener de 1996, per a l'homologació d'especialitats formatives i la seua impartició als centres col·laboradors de la Comunitat Valenciana.
  
DISPOSICIONS FINALS
  
Primera
  
Es faculta el director general de Formació i Inserció Professional per a dictar totes les normes que calga per al desenvolupament i l'execució del que s'ha disposat en la present ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 18 d'octubre de 1999
  
El conseller d'Ocupació,
  
RAFAEL BLASCO CASTANY
  
Annex II
  
Criteris per a l'avaluació de les sol·licituds d'homologació
  
1. Aspectes que s'avaluaran
  
1.1 De cada especialitat s'avaluarà:
  
- Instal·lacions docents.
  
- Equipament.
  
- Material de consum.
  
Tot això, tant per a la part de coneixements teòrics, com de coneixements professionals.
  
1.2 De cada centre s'avaluarà:
  
- Despatxos de direcció, secretaria, sala de professors i activitats de coordinació en metres quadrats.
  
- Lavabos / Serveis segons la capacitat del centre.
  
Nombre lavabos homes ... / Nombre lavabos dones ...
  
- Condicions higièniques, de seguretat i accessibilitat.
  
2. Criteris de puntuació
  
Com a norma general, tots els apartats seran valorats en l'escala de 0 a 4, i caldrà tenir una puntuació mínima de 2 en cada apartat perquè es considere aprovada.
  
Amb puntuacions inferiors a la indicada, es denegarà la sol·licitud d'homologació:
  
a) De l'especialitat que no arriba al mínim de 2 en algun dels ítems corresponents a aquesta.
  
b) De totes les especialitats, quan aquesta puntuació corresponga a un ítem del centre.
  
Un tècnic ha de valorar d'acord amb els següents criteris:
  
2.1 Es puntuarà amb un 0 quan no es dispose l'ítem que s'ha de valorar.
  
2.2 Es puntuarà amb un 1 si l'ítem que s'ha de valorar és insuficient.
  
2.3 Seran puntuats amb un 2 aquells ítems que complisquen el que s'ha especificat en la present ordre, certificats de professionalitat i/o programes normalitzats.
  
2.4 Les sol·licituds que milloren substancialment les condicions d'aquesta ordre, certificats de professionalitat i/o programes normalitzats seran puntuades amb un 3.
  
2.5 Les sol·licituds que complisquen condicions excel·lents respecte d'allò exigit en la present ordre, els certificats de professionalitat i/o els programes normalitzats seran puntuades amb un 4.
  
2.6 Respecte als recursos tecnicopedagògics, els tècnics es limitaran a contrastar la relació seqüencial de mòduls i el professorat que l'entitat ha plasmat en la memòria, amb els continguts que consten en els certificats de professionalitat i en els programes normalitzats, i instaran les entitats perquè realitzen les oportunes variacions, si és el cas.
  
2.7 En les successives comprovacions que es realitzen als centres, es podrà realitzar una nova avaluació de les millores introduïdes en benefici d'una millor formació.
  
3. Valoració
  
S'obtindrà la mitjana aritmètica de les puntuacions consignades i cada mitjana es valorarà de la manera següent:
  
- Instal·lacions del centre: 10%.
  
- Aula de coneixements teòrics: 40%.


Còpia Permalink ELI